ΟΔΗΓΙΑ 93/95/ΕΟΚ ΤΟΥ ΣΥΜΒΟΥΛΙΟΥ της 29ης Οκτωβρίου 1993 για την τροποποίηση της οδηγίας 89/686/ΕΟΚ για την προσέγγιση των νομοθεσιών των κρατών μελών σχετικά με τα μέσα ατομικής προστασίας (ΜΑΠ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100Α,

Την πρόταση της Επιτροπής (1),

Σε συνεργασία με το Ευρωπαϊκό Κοινοβούλιο (2),

Έχοντας υπόψη τη γνώμη της Οικονομικής και Κοινωνικής Επιτροπής (3),

Εκτιμώντας:

ότι τα μέτρα που απαιτούνται για τη λειτουργία της εσωτερικής αγοράς όσον αφορά τα μέσα ατομικής προστασίας (ΜΑΠ) πρέπει να λαμβάνονται κατ' εφαρμογήν της οδηγίας 89/686/ΕΟΚ (4)-

ότι το άρθρο 5 παράγραφος 3 της οδηγίας αυτής ορίζει ότι, όταν δεν υπάρχουν εναρμονισμένα πρότυπα, τα ΜΑΠ μπορούν να εξακολουθήσουν να υπάγονται προσωρινά (μέχρι τις 31 Δεκεμβρίου 1992) στις εθνικές διατάξεις που ισχύουν κατά την ημερομηνία έκδοσης της αυτής οδηγίας-

ότι, με βάση τα στοιχεία που έχουν παρασχεθεί από τα κράτη μέλη και τους επαγγελματικούς φορείς, η μεταβατική περίοδος αποδεικνύεται πολύ σύντομη για να είναι δυνατή η ορθή εφαρμογή της εν λόγω οδηγίας-

ότι τα εναρμονισμένα πρότυπα συμβάλλουν σημαντικά στο να διευκολυνθεί η διάθεση στην αγορά και η ελεύθερη κυκλοφορία των μέσων ατομικής προστασίας-

ότι, εντούτοις, ορισμένα από τα εναρμονισμένα πρότυπα δεν θα είναι διαθέσιμα την ημερομηνία κατά την οποία θα τεθεί σε εφαρμογή η οδηγία 89/686/ΕΟΚ- ότι, συνεπώς, είναι αδύνατο να εξασφαλιστεί η εγκαθίδρυση ενιαίας αγοράς για τα προϊόντα αυτά και η ομοιογένειά της-

ότι η εισαγωγή των νέων διατάξεων ελέγχου και πιστοποίησης καθώς και η θέσπιση των αναγκαίων διατάξεων και μηχανισμών για την καλή λειτουργία της εν λόγω οδηγίας δεν έχουν σημειώσει αρκετή πρόοδο-

ότι η απουσία εναρμονισμένων προτύπων θα μπορούσε να οδηγήσει σε μια κατάσταση όπου δεν θα εξασφαλίζεται πλέον ένα κατάλληλο επίπεδο προστασίας και ελέγχου της πιστότητας, όσον αφορά τα κράνη για χρήστες δικύκλων ή τρικύκλων οχημάτων με κινητήρα- ότι η προστασία των προσώπων σε περίπτωση ατυχήματος θα μπορούσε με τον τρόπο αυτό να διακυβευθεί- ότι, προκειμένου να αποφευχθεί η οπισθοδρόμηση στον τομέα ασφαλείας και του ελέγχου, ενδείκνυται να αποκλεισθούν τα κράνη αυτά από το πεδίο εφαρμογής της οδηγίας 89/686/ΕΟΚ εν αναμονή της εφαρμογής ειδικών προδιαγραφών σχετικών με τα κράνη αυτά,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 89/686/ΕΟΚ τροποποιείται ως εξής:

1. στο άρθρο 5, η παράγραφος 3 καταργείται-

2. στο άρθρο 8 παράγραφος 4 στοιχείο α), η τελευταία περίπτωση καταργείται-

3. το άρθρο 16 αντικαθίσταται από το ακόλουθο κείμενο:

"Άρθρο 16

1. Τα κράτη μέλη θεσπίζουν και δημοσιεύουν πριν από τις 31 Δεκεμβρίου 1991 τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Πληροφορούν αμέσως την Επιτροπή σχετικά.

Τα κράτη μέλη εφαρμόζουν αυτές τις διατάξεις από την 1η Ιουλίου 1992.

2. Εξάλλου, κατά τη χρονική περίοδο μέχρι τις 30 Ιουνίου 1995, τα κράτη μέλη δέχονται τη διάθεση στην αγορά και τη χρήση ΜΑΠ σύμφωνων προς τις εθνικές ρυθμίσεις που ίσχυαν στο έδαφός τους μέχρι τις 30 Ιουνίου 1992.

3. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία."-

4. στο παράρτημα Ι προστίθεται το ακόλουθο σημείο:

"5. Κράνη και αντιανεμικά που προορίζονται για τους χρήστες δικύκλων ή τρικύκλων οχημάτων με κινητήρα."

Άρθρο 2

1. Τα κράτη μέλη θεσπίζουν και δημοσιεύουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία, εντός προθεσμίας τριών μηνών από την έκδοσή της. Πληροφορούν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή εκδίδονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία απευθύνεται στα κράτη μέλη.

Βρυξέλλες, 29 Οκτωβρίου 1993.

Για το Συμβούλιο

Ο Πρόεδρος

R. URBAIN

(1) ΕΕ αριθ. C 36 της 10. 2. 1993, σ. 18.

(2) ΕΕ αριθ. C 194 της 19. 7. 1993, σ. 154 και απόφαση της 27ης Οκτωβρίου 1993 (δεν έχει ακόμα δημοσιευθεί στην Επίσημη Εφημερίδα).

(3) ΕΕ αριθ. C 129 της 10. 5. 1993, σ. 1.

(4) ΕΕ αριθ. L 399 της 30. 12. 1989, σελ. 18.